
Text rozhodnutia
Súd: Krajský súd Bratislava Spisová značka: 2CoZm/118/2015 Identifikačné číslo súdneho spisu: 1512235661 Dátum vydania rozhodnutia: 26. 04. 2016 Meno a priezvisko sudcu, VSÚ: JUDr. Oľga Bahníková ECLI: ECLI:SK:KSBA:2016:1512235661.1 Uznesenie Krajský súd v Bratislave v právnej veci navrhovateľa: ČSOB Leasing, a.s., Panónska cesta 11, 852 01 Bratislava, IČO: 35 704 713, zast. Malata, Pružinský, Hegedüš & Partners s.r.o., Prievozská 4/ B, Bratislava proti odporcovi: Rastislav Gonšenica RAGON, miesto podnikania: Slnečná 22, 029 01 Námestovo, IČO: 37 387 189, zast. JUDr. Pavel Novotný, advokát, Radlinského 46, Dolný Kubín, o zaplatenie 24.670,19 eur s príslušenstvom zo zmenky, o odvolaní odporcu proti rozsudku Okresného súdu Bratislava V č.k. 3CbZm/44/2013-206 zo dňa 15.4.2015 takto r o z h o d o l : Krajský súd v Bratislave rozsudok Okresného súdu Bratislava V č.k. 3CbZm/44/2013-206 zo dňa 15.4.2015 v napadnutom výroku o trovách konania zrušuje a vec mu vracia na ďalšie konanie. o d ô v o d n e n i e : Okresný súd Bratislava V napadnutým rozsudkom zrušil zmenkový platobný rozkaz č.k. 4Zm/227/2012-18 zo dňa 31.1.2013, navrhovateľovi uložil povinnosť zaplatiť náhradu trov konania štátu na účet súdu v sume 537,63 eur titulom znaleckého dokazovania a navrhovateľovi uložil povinnosť zaplatiť odporcovi náhradu trov konania o námietkach v sume 1.485,- eur do 3 dní od právoplatnosti rozhodnutia. Súd rozhodol o zrušení zmenkového platobného rozkazu s poukazom na námietku odporcu, že zmenku vystavenú dňa 8.10.2008 nepodpísal, a to po nariadení znaleckého dokazovania, z ktorého vyplynulo, že sporný podpis nie je pravým podpisom odporcu. O trovách konania súd rozhodol podľa § 142 ods. 1 O.s.p. Uviedol, že v konaní úspešnému odporcovi vznikli trovy zaplatením súdneho poplatku za námietky v sume 1.485,- eur a právnym zastupovaním, avšak trovy za právne zastúpenie odporca nevyčíslil, preto mu súd priznal v zmysle § 151 ods. 2 O.s.p. len trovy, vyplývajúce zo spisu. Zároveň súd rozhodol o náhrade trov štátu. Proti výroku rozsudku o trovách konania podal v zákonnej lehote odvolanie odporca. Uviedol, že trovy konania vrátane trov právneho zastúpenia boli riadne a včas vyčíslené, a to v rámci „Návrhu na vydanie rozhodnutia ohľadom náhrady trov konania“ zo dňa 17.4.2015. Predmetné podanie bolo podané na poštovú prepravu v posledný deň lehoty v zmysle § 151 ods. 1 O.s.p., a to dňa 20.4.2015. Odporca okrem toho poukázal na skutočnosť, že trovy právneho zastúpenia si uplatnil ku dňu 18.2.2013 už aj v rámci námietky proti zmenkovému platobnému rozkazu vo výške 822,30 eur. Odporca ďalej poukázal na to, že okrem súdneho poplatku za námietky vo výške 1.485,- eur uhradil aj preddavok na trovy znaleckého dokazovania vo výške 250,- eur. S poukazom na uvedené odporca považuje rozhodnutie o trovách konania za nesprávne. Preto navrhol, aby ho odvolací súd zmenil a priznal mu trovy prvostupňového konania vo výške 3.417,74 eur vyčíslené v podaní zo dňa 17.4.2015, resp. aby v napadnutom výroku rozsudok zrušil a vec vrátil prvostupňovému súdu na ďalšie konanie. Zároveň si odporca uplatnil a náhradu trov odvolacieho konania vo výške 252,07 eur, vyčíslenú v odvolaní. Krajský súd v Bratislave ako súd odvolací prejednal vec v odvolaním napadnutej časti podľa § 212 ods. 1 O.s.p. bez nariadenia pojednávania v zmysle § 214 ods. 2 O.s.p. a po oboznámení sa s obsahom spisu dospel k záveru, že odvolanie odporcu je opodstatnené, pretože postupom prvostupňového súdu došlo k odňatiu možnosti odporcu konať pred súdom. Podľa § 151 ods. 1 O.s.p. o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania, je povinný trovy konania vyčísliť najneskôr do troch pracovných dní od vyhlásenia tohto rozhodnutia. Podľa § 151 ods. 2 O.s.p. ak účastník v lehote podľa odseku 1 trovy nevyčísli, súd mu prizná náhradu trov konania vyplývajúcich zo spisu ku dňu vyhlásenia rozhodnutia s výnimkou trov právneho zastúpenia; ak takému účastníkovi okrem trov právneho zastúpenia iné trovy zo spisu nevyplývajú, súd mu náhradu trov konania neprizná a v takom prípade súd nie je viazaný rozhodnutím o prisúdení náhrady trov konania tomuto účastníkovi v rozhodnutí, ktorým sa konanie končí. Podľa § 57 ods. 3 O.s.p. lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. Z obsahu spisu odvolací súd zistil, že súd prvého stupňa vyhlásil rozsudok na pojednávaní dňa 15.4.2015 a dňa 22.4.2015 bolo súdu doručené vyčíslenie trov konania odporcom. Podanie obsahujúce vyčíslenie trov prvostupňového konania, vrátane trov právneho zastúpenia ako aj náhrady preddavku na trovy znaleckého dokazovania, bolo podané na pošte dňa 20.4.2015, t.j. v pondelok. Rozsudok bol vyhlásený v stredu, teda posledný deň zákonom ustanovenej 3-dňovej lehoty pripadol v zmysle § 57 ods. 2 O.s.p. na najbližší pracovný deň, t.j. pondelok. Z uvedeného vyplýva, že trojdňová lehota uvedená v § 151 ods. 1 O.s.p. bola s poukazom na § 57 ods. 3 O.s.p. zachovaná. Pokiaľ teda súd prvého stupňa napriek tomu na podanie odporcu, ktorým vyčíslil trovy právneho zastúpenia, neprihliadol a odporcovi priznal len náhradu trov konania vyplývajúcich zo spisu, konal v rozpore s ustanovením § 151 ods. 1 O.s.p. v spojení s § 57 ods. 3 O.s.p. Odvolací súd na základe uvedeného dospel k záveru, že súd prvého stupňa svojim postupom odňal odporcovi možnosť konať pred súdom, preto rozsudok prvostupňového súdu v odvolaním napadnutej časti podľa § 221 ods. 1 písm. f) O.s.p. zrušil a podľa ods. 2 mu vec vrátil na ďalšie konanie a rozhodnutie o trovách konania. V novom rozhodnutí o trovách konania rozhodne súd prvého stupňa podľa § 224 ods. 3 O.s.p. aj o trovách odvolacieho konania. Uvedené rozhodnutie je výsledkom hlasovania odvolacieho senátu v pomere hlasov 3 : 0. Poučenie: Proti tomuto uzneseniu odvolanie nie je prípustné.

